
259. REZOLŪCIJA

EIROPAS REKONSTRUKCIJAS UN ATTĪSTĪBAS BANKAS DIBINĀŠANAS LĪGUMA 1. PANTA GROZĪJUMS, LAI VARĒTU VEIKT IEROBEŽOTU UN PAKĀPENISKU BANKAS DARBĪBAS ĢEOGRĀFISKO PAPLAŠINĀŠANU UZ ĀFRIKU LEJPUS SAHĀRAS UN IRĀKU



PILNVARNIEKU VALDE,

[bookmark: _Hlk164270076]Atsaucoties uz 248. rezolūciju, ar kuru Pilnvarnieku valde principā apstiprināja ierobežotu un pakāpenisku Bankas darbības ģeogrāfisko paplašināšanu, iekļaujot tajā Āfriku lejpus Sahāras un Irāku;

Uzsverot Āfrikas lejpus Sahāras un Irākas nozīmi starptautiskās sabiedrības ģeopolitisko un attīstības prioritāšu īstenošanā, pieaugošo saikni starp daudzām Āfrikas valstīm lejpus Sahāras un Irāku un pašreizējām ERAB darbības valstīm, kā arī Bankas pilnvaru, uzņēmējdarbības modeļa, privātā sektora orientācijas un kompetences nozīmīgumu un piemērojamību Āfrikā lejpus Sahāras un Irākā;

Uzsverot, ka steidzamākā Bankas prioritāte joprojām ir atbalstīt Ukrainu un citas darbības valstis, kuras skāris karš Ukrainā;

Atzīstot, ka karš Ukrainā ir pastiprinājis to, cik svarīgi ir turpināt risināt akcionāru mērķus Āfrikā lejpus Sahāras un Irākā;

Pamatojoties uz to, ka iespējamā ierobežotā un pakāpeniskā paplašināšanās uz jaunām darbības valstīm nedrīkst: mazināt Bankas spēju atbalstīt tās pašreizējās darbības valstis, apdraudēt Bankas trīskāršo A reitingu, likt pieprasīt papildu kapitāla iemaksas vai novirzīties no Bankas pilnvarām atbalstīt pāreju un tās darbības principiem - papildināmības un stabilas banku darbības;

Uzsverot, cik svarīga ir attīstības partneru, kas jau darbojas Āfrikā lejpus Sahāras un Irākā, savstarpēja papildināmība un sadarbība; un

Izskatījusi Direktoru padomes ziņojumu Pilnvarnieku valdei “Grozījums Eiropas Rekonstrukcijas un attīstības bankas dibināšanas līgumā, lai varētu veikt ierobežotu un pakāpenisku Bankas darbības ģeogrāfisko paplašināšanu uz Āfriku lejpus Sahāras un Irāku”, un piekrītot tajā paustajiem secinājumiem, cita starpā, ka:

(i) Kapitāla un finansiālās ietekmes analīze vēlreiz apstiprina, ka ierobežota un pakāpeniska paplašināšanās uz Āfriku lejpus Sahāras un Irāku pati par sevi nepasliktinās Bankas spēju atbalstīt tās pašreizējās darbības valstis, neapdraudēs Bankas trīskāršo A kredītreitingu un neradīs nepieciešamību pēc papildu kapitāla ieguldījumiem;

(ii) Šāda ierobežota un pakāpeniska Bankas darbības ģeogrāfiskā paplašināšana uz Āfriku lejpus Sahāras un Irāku būtu jāļauj, grozot Eiropas Rekonstrukcijas un attīstības bankas dibināšanas līguma (turpmāk "līgums") 1. pantu; un

(iii) Paplašināšana ir jāīsteno tā, lai nesamazinātu Bankas koncentrēšanos uz atbalstu Ukrainai un citām darbības valstīm, kuras skāris karš Ukrainā.

NOLEMJ, KA:

1. Līguma 1. pantu izsaka šādā redakcijā:

" Dodot ieguldījumu ekonomikas attīstībā un rekonstrukcijā, Bankas mērķis ir sekmēt pāreju uz atklātu, uz tirgu orientētu ekonomiku, un veicināt privātu un uzņēmējdarbības iniciatīvu Centrāleiropas un Austrumeiropas valstīs, kas apņēmušās īstenot un piemēro daudzpartiju demokrātijas, kā arī plurālisma un tirgus ekonomikas principus. Ievērojot tos pašus nosacījumus, Bankas mērķis var tikt īstenots arī (i) Mongolijā; un Vidusjūras dienvidu un austrumu reģiona dalībvalstīs; un (iii) ierobežotā skaitā Āfrikas valstu lejpus Sahāras; katrā (ii) un (iii) noteiktajā gadījumā atbilstīgi tam, kā Banka ir noteikusi, pamatojoties uz ne mazāk par tādu divu trešdaļu pilnvarnieku pozitīvu balsojumu, kuri kopā pārstāv vismaz trīs ceturtdaļas no dalībnieku kopējām balsstiesībām. Līdz ar to jebkādas atsauces šajā līgumā un tā pielikumos uz “Centrāleiropas un Austrumeiropas valstīm”, “valstīm, kas atrodas Centrāleiropā un Austrumeiropā”, “saņēmējvalsti (vai saņēmējvalstīm)” vai “saņēmēju dalībvalsti (vai dalībvalstīm)” attiecas arī uz Mongoliju un katru Vidusjūras dienvidu un austrumu reģiona, un Āfrikas valsti lejpus Sahāras."

a. [bookmark: _Hlk164271218]Ar terminu "Āfrika lejpus Sahāras", kā noteikts līguma 1. pantā, saprot Āfrikas reģionu lejpus Sahāras, kā to definējusi Pasaules Bankas grupa.


b. Līguma 1. pantā noteiktais ierobežojums attiecībā uz to Āfrikas lejpus Sahāras dalībvalstu skaitu, kurās Banka var īstenot savu mērķi, ir jāsaprot tā, lai dotu iespēju ierobežoti un pakāpeniski paplašināt Bankas darbības ģeogrāfisko mērogu saskaņā ar pasākumiem un mehānismiem, kas izklāstīti Direktoru padomes ziņojumā "Grozījums Eiropas Rekonstrukcijas un attīstības bankas dibināšanas līgumā, lai varētu veikt ierobežotu un pakāpenisku Bankas darbības ģeogrāfisko paplašināšanu uz Āfriku lejpus Sahāras un Irāku". Šajā kontekstā, lai apstiprinātu jebkādu turpmāku paplašināšanu, ir vajadzīgs ne mazāk kā trīs ceturtdaļu pilnvarnieku, kas pārstāv ne mazāk kā četras piektdaļas no dalībnieku kopējā balsu skaita, pozitīvs balsojums.

c. Irāku šā nolīguma mērķiem iekļauj Vidusjūras dienvidu un austrumu reģionā, un līdz ar to ar terminu "Vidusjūras dienvidu un austrumu reģions", kā noteikts līguma 1. pantā, saprot reģionu, kurā ietilpst valstis, kuras atrodas Vidusjūras krastā, kā arī Jordānija un Irāka, kas ir cieši saistītas ar šo reģionu.

2. Bankas dalībniekiem jautā, vai tie piekrīt minētajam grozījumam, a) noformējot un deponējot Bankā dokumentu, kas apliecina, ka šis dalībnieks ir piekritis minētajam grozījumam saskaņā ar tā tiesību aktiem, un b) iesniedzot Bankai pieņemamas formas un satura pierādījumus, ka grozījums ir pieņemts un pieņemšanas dokuments ir noformēts un deponēts saskaņā ar šā dalībnieka tiesību aktiem.

3. Minētais grozījums stājas spēkā trīs (3) mēnešu laikā pēc dienas, kad Banka ir oficiāli apstiprinājusi tās dalībniekiem, ka ir izpildītas līguma 56. pantā paredzētās prasības minētā grozījuma pieņemšanai.






(Pieņemts 2023. gada 18. maijā)

